Source: http://docplayer.fi/4802962-Sanna-sveholm-opas-alaikaisen-rintaperillisen-asemaan-kuolinpesan-osakkaana.html
Timestamp: 2017-12-14 15:17:11+00:00
Document Index: 24388768

Matched Legal Cases: ['tuomioistuin ', 'Tuomioistuin ', 'tuomioistuin ', 'kko ', 'Tuomioistuin ', 'tuomioistuin ']

Sanna Sveholm OPAS ALAIKÄISEN RINTAPERILLISEN ASEMAAN KUOLINPESÄN OSAKKAANA - PDF
Download "Sanna Sveholm OPAS ALAIKÄISEN RINTAPERILLISEN ASEMAAN KUOLINPESÄN OSAKKAANA"
1 Sanna Sveholm OPAS ALAIKÄISEN RINTAPERILLISEN ASEMAAN KUOLINPESÄN OSAKKAANA Liiketalouden koulutusohjelma 2012
2 OPAS ALAIKÄISEN RINTAPERILLISEN ASEMAAN KUOLINPESÄN OSAKKAANA Sveholm, Sanna Satakunnan ammattikorkeakoulu Liiketalouden koulutusohjelma maaliskuu 2012 Ohjaaja: Kuohukoski, Minna Sivumäärä: 60 Liitteitä: 0 Asiasanat: kuolinpesä, rintaperillinen, edunvalvonta, alaikäinen Tämä opinnäytetyö tehtiin oppaaksi kuolinpesäasioiden hoitoon. Opas suunnattiin erityisesti alaikäisille perittävän rintaperillisille, sekä heidän edunvalvojilleen. Opinnäytetyössä selvitettiin perusteet kuolinpesän hallintoon liittyviin toimiin ja paneuduttiin erityisesti siihen, millaisia vaikutuksia alaikäisen rintaperillisen asemalla on kuolinpesän toimintaan, sekä siihen millaisia erityiskysymyksiä vajaavaltaisen rintaperillisen asemaan liittyy. Opinnäytetyössä käsiteltiin myös sitä, millaisia vaikutuksia muiden pesänosakkaiden tekemillä toimilla on alaikäisen rintaperillisen asemaan. Työssä pyrittiin selvittämään myös, miten eri toimet kuolinpesässä voidaan käytännössä hoitaa ja miten alaikäisen edunvalvonta tulisi kussakin tilanteessa huomioida. Lähteinä työn teoriaosassa käytettiin lähinnä lainvalmisteluaineistoa, lainsäädäntöä, sekä alan kirjallisuutta. Empiriaosassa käytettiin lähdeaineistona lisäksi viranomaisten ja pankkien julkaisemaa materiaalia. Tutkimuksen perusteella saatiin selville, että alaikäisen rintaperillisen ollessa kuolinpesän osakkaana on erityisesti huomioitava, että vajaavaltaisen edunvalvonta on kuolinpesässä asianmukaisesti järjestetty ja kiinnitettävä myös huomiota holhoustoimilain asettamiin vaatimuksiin ja rajoituksiin kuolinpesän toiminnassa.
3 THE POSITION OF AN UNDERAGE BENEFICIARY IN AN ESTATE SETTLEMENT: A GUIDE Sveholm, Sanna Satakunta University of Applied Sciences Degree Programme in Business Administration March 2012 Supervisor: Kuohukoski, Minna Number of pages: 60 Appendices: 0 Keywords: estate, beneficiary, trusteeship, underage This thesis was made to act as a guide for a beneficiary s position in an estate. The guide was made especially for the underage beneficiaries of the deceased and their trustees. The thesis includes basic information for the administration of an estate and focuses specifically on the position of an underage beneficiary, and how the fact that the beneficiary is underage affects the administration of an estate. This thesis also deals with how the acts of other beneficiaries affect the position of the underage beneficiary, and how you can take care of the administrational activities in practice, and how the trusteeship of the underage person should be taken into account in each situation. Legal texts and jurisprudence literature, as well as also publications by public authorities and banks in the empirical part are used as sources in this thesis. As the result of the thesis, it can be concluded that when the beneficiary is underage, the trusteeship of the beneficiary in an estate should carefully be taken into account. Also, restrictions and demands set by custody laws should be considered.
4 SISÄLLYS LYHENTEITÄ JOHDANTO KUOLINPESÄN MÄÄRITELMÄ JA TIETOA PERIMYKSESTÄ Kuolinpesän määritelmä Perimysjärjestys Rintaperilliset Lakiosa Perinnöttömäksi tekeminen Ennakkoperintö Testamentti Yleisjälkisäädökset ja erityisjälkisäädökset Testamentin tiedoksianto, moittiminen ja hyväksyminen, sekä lakiosan vaatiminen ALAIKÄISEN RINTAPERILLISEN ASEMAAN LIITTYVIÄ ERITYISKYSYMYKSIÄ Alaikäisen rintaperillisen asema Edunvalvonta alaikäisen pesänosakkaan kohdalla Milloin lakimääräinen edunvalvoja voi edustaa alaikäistä kuolinpesässä ja milloin tarvitaan edunvalvojan sijainen? Edunvalvojan sijainen Erityisen edunvalvojan määrääminen testamentilla Edunvalvojan tehtävät Edunvalvojalle suoritettava palkkio Holhousviranomainen Holhousasioiden rekisteri LESKEN ERITYISASEMA Tasinkoprivilegi Lesken oikeus hallita jäämistöä jakamattomana Rekisteröidyt parisuhteet ja avoliitot Avioehtosopimus PESÄNSELVITYS Pesänselvityksen menettelytavat ja tarkoitus Pesänselvittäjä Alaikäiselle rintaperilliselle kuolinpesästä annettavat avustukset Elatusapu ja kuolinpesä Henkivakuutuskorvaukset ja edunsaajat... 31
5 5.5 Kuolinpesän hallinto ennen perunkirjoitusta Läheisen kuoleman jälkeen hoidettavia asioita Kuolinpesän pankkiasioiden hoito ennen perunkirjoitusta Kuolinpesän jakamattomaksi jättäminen PERUNKIRJOITUS Perunkirjoituksen ajankohta Mistä saa apua perunkirjoituksen järjestämiseen? Alaikäisen vajaavaltaisen edunvalvonta perunkirjoitustilaisuudessa Uskotut miehet Perinnöstä luopuminen Perukirja Omaisuuden arvostaminen perukirjassa Ylivelkainen kuolinpesä ja pesän osakkaan velkavastuu Perukirjan toimittaminen verotoimistoon ja maistraattiin Kuolinpesän hallinto perunkirjoituksen jälkeen Kuolinpesän pankkiasioiden hoito perunkirjoituksen jälkeen Edunvalvojan oikeus saada tietoja alaikäisen pankkiasioista ja alaikäisen oikeus saada tietoja pankkiasioistaan OSITUS JA PERINNÖNJAKO Ositus Pesänajakaja osituksessa Perinnönjako Perintöosuuden luovutus Perillisen ja testamentin saajan oikeuden vanhentuminen Edunvalvonnan lakkaaminen VEROTUS Kuolinpesän verotus Verotus kuolinvuodelta ja kuolinvuoden jälkeen Perintöverotus Veroluokat Pesän varallisuudesta tehtävät vähennykset Henkivakuutuskorvaukset, vapaaehtoisesta eläkevakuutuksesta maksettavat suoritukset ja PS-sopimuksen johdosta maksettavat suoritukset verotuksessa Kuolinpesästä maksettavat avustukset perintöverotuksessa Tavanomaisen koti-irtaimiston verovapaus Alaikäisen rintaperillisen asema perintöverotuksessa Ennakkoperintö ja lahjat perintöverotuksessa... 54
6 8.4 Perintöveron maksu käytännössä JOHTOPÄÄTÖKSET JA YHTEENVETO LÄHTEET... 58
7 7 LYHENTEITÄ AL = Avioliittolaki /234 AvoliittoL = Laki avopuolisoiden yhteistalouden purkamisesta 26/2011 ElatusL = Laki lapsen elatuksesta /704 HL = Hallintolaki /434 HE = Hallituksen esitys HolTL = Laki holhoustoimesta /442 KEL = Kansaneläkelaki /568 KorkoL = Korkolaki /633 LHL = Laki lapsen huollosta ja tapaamisoikeudesta /361 PK = Perintökaari /40 PerVL = Perintö- ja lahjaverolaki /378 RekParL = Laki rekisteröidystä parisuhteesta /950 RL = Rikoslaki /39 TVL = Tuloverolaki /1535 VakL = Vakuutussopimuslaki /543 VeronkantoL = Veronkantolaki /609 VvMA:n veronkannosta = Valtiovarainministeriön asetus veronkannosta 747/2005 YOL = Laki eräistä yhteisomistussuhteista /180
8 8 1 JOHDANTO Tämä opinnäytetyö on tehty kuolinpesän osakkaalle oppaaksi kuolinpesän asioiden hoitoon. Erityisesti oppaassa perehdytään alaikäisen rintaperillisen asemaan kuolinpesän osakkaana ja niihin erityiskysymyksiin, jotka tulisi huomioida, kun pesän osakkaana on alaikäinen rintaperillinen. Opas on suunnattu erityisesti alaikäisille rintaperillisille ja heidän edunvalvojilleen, joilla ei välttämättä ole aiempaa kokemusta kuolinpesän asioiden hoidosta. Olen pyrkinyt tekemään oppaasta mahdollisimman selkeän ja sisällyttämään siihen teorian lisäksi myös tietoa, miten eri toimenpiteitä voi käytännössä toteuttaa. Oppaassa on melko suppeasti esitelty perusteet kuolinpesän asioiden hoitamiseen ja paneuduttu syvällisemmin siihen, mitä erityistoimenpiteitä vaaditaan, kun alaikäinen rintaperillinen on kuolinpesän osakkaana. Muihin pesänosakkaisiin verrattuna alaikäisen asema eroaa erityisesti siinä, ettei vajaavaltainen voi itse yksin edustaa itseään kuolinpesän hallinnossa, vaan hänen edunvalvojansa tulee vastata alaikäisen oikeuksien toteutumisesta ja omaisuuden hoidosta. Opinnäytetyössä on käsitelty myös esimerkiksi lesken oikeuksia, koska niillä on usein merkittäväkin vaikutus rintaperillisen asemaan. Opas on laadittu sillä oletuksella, että perittävä oli eläessään Suomen kansalainen ja asui Suomessa, jolloin perimykseen sovelletaan perintökaaren säännöksiä. Perintökaaren lisäksi alaikäisen rintaperillisen asemaa kuolinpesän osakkaana säätelevät erityisesti laki holhoustoimesta /442, avioliittolaki /234, sekä perintöja lahjaverolaki /378. Lainsäädännön lisäksi opinnäytetyössä käytetyt lähteet koostuvat pääosin asiaa käsittelevästä kirjallisuudesta ja lainsäädännön valmisteluaineistosta. Alaikäisten nimiin rekisteröidyn omaisuuden määrä on kasvussa ja yhä useammalla alaikäisellä on huomattava määrä omaisuutta. Vuonna 2009 holhoustoimen asiakkaista noin neljännes oli alaikäisiä ja useimmin syynä asiakkuuteen oli lapsen omaisuuden määrä, joka ylitti alimman rekisteröitävän raja-arvon. (HE 203/2010) Yhä
9 9 useampi vanhempi joutuukin lapsensa edunvalvojana perehtymään myös holhoustoimilain vaatimiin toimenpiteisiin lapsensa omaisuudesta huolehtiessaan. Suoritin opintoihin kuuluvan työharjoittelun pankkilakimiehen avustajana, mikä herätti kiinnostukseni kuolinpesän asioiden hoitoon. Aihealue on kuitenkin todella laaja, joten päätin perehtyä opinnäytetyössäni erityisesti itseäni kiinnostavaan aiheeseen, eli siihen miten alaikäisen rintaperillisen asema on huomioitava kuolinpesässä ja miten edunvalvonta tulee huomioida eri tilanteissa.
10 10 2 KUOLINPESÄN MÄÄRITELMÄ JA TIETOA PERIMYKSESTÄ 2.1 Kuolinpesän määritelmä Kuolinpesä on juridinen käsite, joka ei ole kovin yksinkertaisesti määriteltävissä, mutta yleensä sillä tarkoitetaan kuolinpesän osakkaiden, eli esimerkiksi yksityisten henkilöiden muodostamaa verkostoa, joilla on oikeuksia ja velvollisuuksia koskien perittävän jäämistöä. (Aarnio & Kangas 2009, ) Yksittäisen kuolinpesän osakkaat määräytyvät sen perusteella, ketkä ovat henkilön oikeudenomistajina perittävän kuolinhetkellä. Perittävän oikeudenomistajat hallitsevat kuolinpesää yhdessä perittävän kuoleman ja perinnönjaon välisenä aikana, ellei virallisselvitystä käynnistetä sinä aikana. Kuolinpesän yhteishallinto päättyy, kun perinnönjako suoritetaan. Yhteishallintoa voidaan halutessa jatkaa perinnönjaon jälkeenkin muodostamalla osakkaiden välille yhteisomistussuhde. (YOL, Aarnio & Kangas 2009, 30 31) 2.2 Perimysjärjestys Jollei vainaja ole testamentilla muuta määrännyt, niin perimysjärjestys määräytyy Suomessa perintökaaren mukaisesti. (Aarnio & Kangas 2009, 58) Perintökaaren mukaan perimykseen sovelletaan sen valtion lakia, jossa perittävällä oli kuollessaan kotipaikka, ellei hän ole testamentissa toisin määrännyt. (PK 26:5.1) Perinnön voi saada vain henkilö, joka elää perittävän kuolinhetkellä. Jos perillinen ja perittävä kuolevat samanaikaisesti tai muuten ei pystytä osoittamaan, kumpi osapuolista on kuollut ensin, katsotaan että perillinen on kuollut ennen perittävää. (PK 1:1-2) Myös syntymätön, mutta ennen perittävän kuolemaa alkunsa saanut lapsi, joka myöhemmin syntyy elävänä, voi olla perillisen asemassa. (PK 1:1) Perintökaaren perillisryhmä- eli parenteelijärjestelmä on kolmiportainen. Perittävän sukulaiset on jaettu perillisryhmiin sen mukaan, kuinka läheistä sukua he olivat perittävälle. (Norri 2010, 81) Ensimmäiseen parenteeliin kuuluvat perittävän rintaperilli-
11 11 set, eli vainajan lapset tai heidän jälkeläisensä. Toiseen parenteeliin kuuluvat perittävän vanhemmat ja jos he eivät ole elossa, perittävän sisarukset ja heidän jälkeläisensä. Kolmanteen parenteeliin kuuluvat perittävän isovanhemmat ja heidän jälkeläisensä. Serkut eivät kuitenkaan enää peri, vaan sijaantulo-oikeus päättyy perittävän täteihin, setiin ja enoihin. (PK 2:1-3) Jos laillisia perillisiä ei ole, eikä testamentilla ole muuta määrätty, niin perintö menee valtiolle. (PK 5:1) Sijaantuloperillistenkin oikeus periä perustuu vain sukulaisuussuhteeseen, eikä sillä ole merkitystä miten läheisiä perinnönjättäjä ja perillinen olivat keskenään. (Aarnio & Kangas 2009, 76) Perimysjärjestyksessä on huomioitava myös lesken asema perijänä, jos rintaperillisiä ei ole. Leski saa perinnön, mikäli rintaperillisiä tai heidän jälkeläisiään ei ole elossa. (PK 3:1) Parenteelijärjestelmässä siirrytään seuraavaan portaaseen ainoastaan, jos edellisestä portaasta ei löydy yhtäkään perillistä. Esimerkiksi jos perittävä oli lapseton ja naimaton, siirrytään suoraan toiseen parenteeliin ja perintö jaetaan seuraavaksi perillisasemassa olevien kesken, mutta jos ensimmäisestä parenteelista löytyy yksikin rintaperillinen tai hänen jälkeläisiään, perintö jaetaan vain ensimmäiseen parenteeliin kuuluvien kesken (Aarnio & Kangas 2009, 63) 2.3 Rintaperilliset Rintaperilliset ovat perintökaaren mukaan perimysjärjestyksessä ensimmäisenä. (PK 2:1) Rintaperillisiä ovat lain mukaan esimerkiksi: aviolapset, lapset, joiden osalta tuomioistuin on vahvistanut isyyden, tunnustetut lapset, väkisinmaaten siitetyt lapset, sekä niin sanotusti vahvasti adoptoidut lapset, sekä kaikkien edellä rintaperillisiksi mainittujen jälkeläiset. (Aarnio & Kangas 2009, 77) Mikäli rintaperillisiä on vain yksi, hän saa koko perinnön. Mikäli rintaperillisiä on useampia, jaetaan perintö pääluvun mukaisesti, niin että jokainen saa yhtä suuren osan. Kuolleen rintaperillisen osuus jaetaan hänen perillistensä kesken. (Aarnio, Kangas & Puronen 2000, 23) Rintaperillisten sijaantulo-oikeus on rajaton ja jokaisel-
12 12 la rintaperillisen sijaantuloperillisellä on oikeus vedota kaikkiin niihin suojakeinoihin, joihin rintaperillinen olisi ollut oikeutettu. (Aarnio & Kangas 2009, 75) Lakiosa Rintaperillisellä on oikeus niin sanottuun lakiosaan, ellei häntä ole pätevästi tehty perinnöttömäksi. Lakiosa on puolet rintaperilliselle lain mukaan kuuluvan perintöosan arvosta. (PK 7:1) Rintaperillisen perintöoikeuteen ei ole vaikutusta sillä onko hän vainajan ja lesken yhteinen lapsi, vai ei. Kaikilla rintaperillisillä on yhtäläinen oikeus lakiosaan. (Koponen 2010, 237) Rintaperillisten oikeudella lakiosaan ei ole vaikutusta siihen, miten omaisuuden omistajalla on oikeus käyttää omaisuuttaan elinaikanaan. Perittävällä on myös mahdollisuus testamentata koko jäämistönsä huolimatta lakiosasta. Rintaperillisellä on kuitenkin oikeus vaatia lakiosaansa testamentista huolimatta ja vaatia myös tietynlaisten perittävän eläessään tekemien lahjoitusten huomioon ottamista jäämistön jakotilanteessa. (Aarnio & Kangas 2009, 821) Lakiosa lasketaan siitä omaisuudesta, joka perittävällä oli hänen kuolinhetkellään, mutta lakiosaa laskettaessa pesän varat arvostetaan jakohetkisiin arvoihin, ei siis välttämättä esimerkiksi perukirjaan merkittyjen arvojen mukaisesti. (Norri 2010, ) Perinnöttömäksi tekeminen Rintaperillisen lakiosan syrjäyttäminen voi tulla kyseeseen vain silloin, jos perittävä on tehnyt testamentin ja siinä on mainittu peruste, jolla rintaperillinen tehdään perinnöttömäksi. Perintökaaressa hyväksyttyinä syinä on mainittu perillisen kunniaton ja epäsiveellinen elämä tai se, että perillinen on syyllistynyt perittävää loukkaavaan tahalliseen rikokseen. (PK 15:4).
13 13 Alle 15-vuotias ei kuitenkaan ole vielä rikosoikeudellisesti vastuussa teoistaan, (RL 3:4) joten alle 15-vuotiasta ei voi ainakaan rikollisuuden perusteella tehdä perinnöttömäksi. Perinnöttömäksi tehty rintaperillinen ei ole oikeutettu edes lakiosaansa. (Norri 2010, 219) Ennakkoperintö Ennakkoperintö tarkoittaa lahjaa, jonka perittävä on antanut eläessään perilliselle. Ennakkoperintö on otettava huomioon, kun määritellään perillisen perintöosan suuruutta. (PK 6:1). Lahjoituksen ajankohdalla ei ole merkitystä, vaan hyvinkin kauan sitten ennen perittävän kuolemaa annettu lahja voidaan huomioida perillisen perintöosuudessa. (Aarnio & Kangas 2009, ) Jotta lahja katsotaan ennakkoperinnöksi, on sen täytettävä tiettyjä vaatimuksia. Pääsääntöisesti ennakkoperinnöksi voidaan katsoa vain perittävän perilliselle tekemät, joko osittain tai kokonaan, vastikkeettomat luovutukset. (Lohi 1999, 7-8) Rintaperillisen ennakkoperinnöksi ei kuitenkaan katsota sellaisen tavanomaisen lahjan antamista, jonka arvo ei ole epäsuhteessa perinnönantajan oloihin. (PK 6:4) Ennakkoperinnöksi voidaan katsoa esimerkiksi rahasumman tai muun omaisuuden luovutus vastikkeetta, mutta myös velan anteeksianto tai kauppa, joissa perittävä on myynyt omaisuutta perilliselle alihintaan. Jos luovutuksen katsotaan olleen alihintainen, ennakkoperinnöksi katsotaan luovutuksen aikaisen todellisen arvon ja kauppahinnan välinen erotus. Käypään hintaan tehtyä luovutusta ei voida katsoa ennakkoperinnöksi. Mikäli perittävä on lainannut rahaa perilliselle, maksamaton velkasumma muuttuu pesän saamiseksi ja se on lisättävä pesän varoihin. Laina katsotaan kuitenkin ennakkoperinnöksi, mikäli perittävä on tarkoittanut, ettei perillisen tarvitse maksaa velkaansa takaisin. (Lohi 1999, 8-9) Rintaperillisen saama lahja katsotaan ennakkoperinnöksi, ellei muuta ole määrätty tai ellei perinnönjättäjän voida muuta tarkoittaneen. Muun perillisen, kuin rintaperillisen osalta lahjat ovat ennakkoperintöä vain, jos niin on määrätty tai jos perinnönjättäjän
14 14 voidaan katsoa niin tarkoittaneen. (PK 6:1.1) Rintaperillisen saamat lahjat ovat siis oletuksena aina ennakkoperintöä, kun taas muun perillisen saamat lahjat katsotaan ennakkoperinnöksi, vain jos perinnönjättäjä on niin tarkoittanut. Se, kumpaa olettamaa käytetään, määräytyy sen perusteella, mikä lahjan saajan sukulaisuusasema suhteessa perittävään oli lahjoitushetkellä. Perinnönjättäjällä on myös mahdollisuus elinaikanaan muuttaa ennakkoperintöolettamaa rintaperilliselle antamansa lahjan osalta. Olettaman voi kumota vapaamuotoisella määräyksellä. (Lohi 1999, 13 14) Mikäli aviopuolisoiden yhteiselle lapselle on annettu ennakkoperinnöksi laskettava lahja jommankumman puolison avio-oikeuden alaisesta omaisuudesta, tulee lahjan arvo vähentää ensiksi kuolleelta puolisolta jääneestä perinnöstä. Jos koko arvoa ei ole mahdollista vähentää ensin kuolleen puolison jälkeen, tulee puuttuva osa vähentää toiselta puolisolta jääneestä perinnöstä. (PK 6:1.2) Merkitystä ei siis ole sillä onko lahjan antanut ensiksi kuollut puoliso vai ei. (Puronen 2011, 271) Tämän vuoksi myös lesken antamat ennakkoperinnöt on merkittävä aina perukirjaan. (PK 20:4.3) Koska ennakkoperintöolettamat perustuvat perittävän tahtoon ja tarkoitukseen, testamentti voi aiheuttaa sen, ettei niitä sovelleta. Mikäli vainajan tahto tulee yksiselitteisesti testamentista esille, ei perintökaaren 6 luvun säännöksiä ole välttämättä tarpeen noudattaa. Perintökaaren säännöksiä noudatetaan vain siltä osin, kun testamentista ei muuta aiheudu. (Lohi 1999, 21) 2.4 Testamentti Testamentti on yksipuolinen ja vastikkeeton oikeustoimi, jolla henkilö määrää siitä miten hänen omaisuutensa tulee hänen kuolemansa jälkeen jakaa. (Kangas 2006, 409) Testamentin voi tehdä täysi-ikäinen koko omaisuudestaan ja vähintään 15-vuotiaskin sellaisesta omaisuudesta jota hänellä on itse oikeus vallita. (PK 9:1) Testamentin muotovaatimukset on tarkkaan määritelty. Testamentin pitää olla perinnönjättäjän allekirjoittama ja kahden esteettömän ja oikeustoimikelpoisen todistajan
15 15 oikeaksi todistama. Todistajien on oltava yhtä aikaa paikalla ja heidän tulee tietää, että asiakirja on testamentti. Testamentin sisältöä ei tarvitse kuitenkaan todistajille paljastaa. (PK 10:1, Kangas 2006, ) Testamentti voidaan tehdä vain sellaisen henkilön hyväksi, joka on elossa perittävän kuolinhetkellä tai on siitetty ennen perittävän kuolinhetkeä ja syntyy myöhemmin elävänä. (PK 9:2) Testamentilla voidaan antaa käyttö-, hallinta-, tai omistusoikeus testamentattuun omaisuuteen. Merkittävä ero näiden eri testamenttityyppien välillä on paitsi siinä, miten testamentilla saatua omaisuutta on oikeus käyttää, myös siinä miten eri testamenttityypeillä saatua omaisuutta verotetaan. Omistusoikeustestamentilla saadusta omaisuudesta on suoritettava perintöveroa, kun taas käyttö- ja hallintaoikeus omaisuuteen eivät velvoita perintöveron maksuun. (Norri 2010, , ) Yleisjälkisäädökset ja erityisjälkisäädökset Testamentinsaaja voi olla kuolinpesän osakas, riippuen siitä miten hänen asemansa on testamentissa määritelty. Yleisjälkisäädös on kysymyksessä jos testamentin saajalle annetaan koko omaisuus tai määräosa omaisuudesta. Yleistestamentinsaajan asema muistuttaa hyvin paljon lakimääräisen perillisen asemaa, jolloin hänet katsotaan myös kuolinpesän osakkaaksi. Erityisjälkisäädös eli legaatti taas on kysymyksessä, mikäli testamentinsaajalle annetaan esimerkiksi vain jokin tietty esine, rahasumma tai käyttöoikeus omaisuuteen tai omaisuuden tuottoon. Erityisjälkisäädöksen saajasta ei tule kuolinpesän osakasta, ellei testamentin tulkinnasta joissain poikkeustapauksissa muuta aiheudu. (Kangas 2006, 413) Testamentin tiedoksianto, moittiminen ja hyväksyminen, sekä lakiosan vaatiminen Testamentin selvitysprosessi on kaksivaiheinen. Testamentin saajan on annettava testamentti perillisille tiedoksi, jotta hän voi vedota testamenttiin perustuvaan oikeuteensa. Perillisen on puolestaan joko hyväksyttävä testamentti tai nostettava moite-
16 16 kanne, mikäli hän haluaa riitauttaa saannon. Moitekanteen nostamiseen on aikaa puoli vuotta testamentin tiedoksiannosta alkaen. (Kangas 2006, 418) Testamentin tiedoksianto voidaan tehdä missä vaiheessa tahansa perittävän kuoleman jälkeen, mutta tiedoksianto on kuitenkin tehtävä kymmenen vuoden sisällä perittävän kuolemasta. Tiedoksianto tapahtuu siten, että perilliselle toimitetaan oikeaksi todistettu jäljennös testamentista, joko haastemiehen välityksellä tai muuten todistettavasti. Kaikkien testamentin saajien ei kuitenkaan tarvitse erikseen toimittaa tiedoksiantomenettelyä, vaan riittää että testamentti annetaan tiedoksi kerran. (PK 14:4, Kangas 2006, 419) Alaikäisen testamentinsaajan kohdalla testamentin tiedoksiannosta vastaavat hänen edunvalvojansa ja jos alaikäinen on perillisasemassa, tiedoksianto on vastaavasti toimitettava hänen edunvalvojilleen. Mikäli vajaavaltaisen ja edunvalvojan välillä on eturistiriita, on vajaavaltaiselle määrättävä testamentin tiedoksiantoa varten edunvalvojan sijainen. (Koponen 2010, 41) Mikäli perillinen hyväksyy testamentin ehdoitta hän menettää oikeutensa moittia testamenttia, eikä hänellä ole hyväksymisen jälkeen enää oikeutta myöskään vaatia lakiosaansa. Hyväksyminen voidaan toteuttaa vapaamuotoisesti. (PK 14:5, Kangas 2006, 418) Esimerkiksi jos puolisot ovat tehneet keskinäisen omistusoikeustestamentin, rintaperillisen on erikseen vaadittava lakiosaansa, muuten koko vainajan jäämistö menee leskelle. Lakiosan vaatiminen ei kuitenkaan tarkoita sitä, että perinnönjako pitäisi suorittaa lesken elinaikana, vaan lakiosaan kuuluva omaisuus voidaan jättää lesken hallittavaksi. Leskellä ei kuitenkaan ole oikeutta testamentata lakiosiin kuuluvaa omaisuutta, eikä myöskään ensimmäiseltä puolisolta jäänyttä omaisuutta, mikäli testamentissa on toissijaismääräys, eli omaisuus on esimerkiksi testamentattu rintaperillisille molempien puolisoiden kuoltua. (Norri 2010, ) Mikäli vainajan omaisuus on testamentattu ja rintaperillinen haluaa varata itselleen mahdollisuuden vaatia lakiosaansa, hänen on tehtävä testamentin edunsaajalle lakiosailmoitus kuuden kuukauden kuluessa testamentin tiedoksiannosta. Lakiosailmoituksen tekeminen ei kuitenkaan oikeuta rintaperillistä suoraan samaan lakiosaansa, vaan hänen on vielä erikseen vaadittava sitä perinnönjaon yhteydessä. Lakiosail-
17 17 moitus on tehtävä todisteellisesti, muuten se ei ole pätevä. Usein lakiosailmoitus ja vaatimus tehdään perunkirjoitustilaisuudessa ja uskotut miehet voivat toimia todistajina. Mikäli myös testamentin edunsaaja on perunkirjoitustilaisuudessa paikalla ja hän on antanut testamentin asianmukaisesti tiedoksi, niin lakiosavaatimus on tehty todisteellisesti. Lakiosailmoituksen voi tietyin edellytyksin ilmoittaa myös virallisessa lehdessä. (Koponen 2010, 45 46) Mikäli lakiosavaatimus perustuu sellaiseen lahjaan, joka voidaan katsoa ennakkoperinnöksi, tulee rintaperillisen vaatia lakiosaansa perinnönjaossa. Erillistä lakiosailmoitusta ei tällöin tarvitse tehdä. Jos lakiosavaatimus perustuu lahjaan, lakiosan vaatimiselle ei ole asetettu erityistä määräaikaa. (Aarnio & Kangas 2009, 913) Jokaisen rintaperillisen on erikseen vaadittava lakiosaansa ja jokaisen lakiosaan oikeutetun suhteellinen osuus määritellään erikseen. Yhden rintaperillisen vaatimus lakiosastaan ei siten automaattisesti koidu muiden rintaperillisten hyväksi. Myös mahdollisen ennakkoperinnön huomioonottamista lakiosaa laskettaessa, on jokaisen rintaperillisen vaadittava erikseen. (Aarnio & Kangas 2009, ) 3 ALAIKÄISEN RINTAPERILLISEN ASEMAAN LIITTYVIÄ ERITYISKYSYMYKSIÄ 3.1 Alaikäisen rintaperillisen asema Alaikäinen on lain mukaan vajaavaltainen, eikä hänellä sen vuoksi ole oikeutta itse tehdä sopimuksia tai muita oikeustoimia, eikä myöskään oikeutta itse vallita omaisuuttaan, ellei laissa ole toisin säädetty. Alaikäisellä on kuitenkin oikeus tehdä oikeustoimia, jotka ovat olosuhteisiin nähden tavanomaisia ja merkitykseltään vähäisiä, joten alaikäisellä on kuitenkin vähimmäisoikeustoimikelpoisuus. (HolTL 4: & 26. Kangas 2006, 146)
18 Edunvalvonta alaikäisen pesänosakkaan kohdalla Koska alle 18-vuotias on lain mukaan vajaavaltainen, hän tarvitsee kuolinpesän osakkaana edunvalvojan. Yleensä alaikäisen edunvalvojina toimivat hänen huoltajansa. (HolTL 1:2-3, 2:4) Alaikäisen edunvalvojia ovat hänen syntymästään lähtien hänen huoltajansa (LHL 1:3-4, 2:6). Mikäli lapsen vanhemmilla on yhteishuoltajuus, heidän tulee yhdessä toimia lapsensa edunvalvojina riippumatta siitä kumman huoltajan luona lapsi asuu. (HolTL 5:30, LHL 1:5) Mikäli alaikäinen jää edunvalvojan kuoleman vuoksi ilman edunvalvojaa, tulee sen, jolla on kuolinpesä hallussaan tehdä asiasta ilmoitus holhousviranomaiselle. (PK 18:3.2). Holhousviranomaisen on tarvittaessa tehtävä hakemus käräjäoikeudelle edunvalvojan määräämiseksi ja tuomioistuimen on määrättävä vajaavaltaiselle edunvalvoja. (HolTL 2:7) Myös holhousviranomainen voi määrätä tällaisessa tilanteessa edunvalvojan, mikäli päämies kykenee ymmärtämään asian merkityksen ja pyytää itse tiettyä henkilöä määrättäväksi edunvalvojakseen. (HolTL 2:12) Jos vain toinen lapsen edunvalvojista kuolee, ei erillistä määräystä kuitenkaan tarvitse antaa vaan toinen lapsen huoltajista voi jatkaa yksin lapsen edunvalvojana. (Kangas 2006, 140) Kuolinpesän yhteishallintoon ei vaadita holhousviranomaisen erillistä lupaa, mikäli alaikäinen on asianmukaisesti edustettuna kuolinpesässä. (Aarnio & Kangas 2009, 405) Milloin lakimääräinen edunvalvoja voi edustaa alaikäistä kuolinpesässä ja milloin tarvitaan edunvalvojan sijainen? Mikäli vajaavaltaisen edunvalvoja ei ole osakkaana samassa kuolinpesässä, hän voi edustaa päämiestään kuolinpesän yhteishallinnossa. (Aarnio & Kangas 2009, ) Esimerkiksi jos perittävän lapsi on kuollut ennen vanhempaansa ja perillisasemassa on tällöin perittävän lapsenlapsi, niin lapsenlapsen toinen vanhempi voi edus-
19 19 taa alaikäistä kuolinpesässä, koska hän ei ole itse kuolinpesän osakas. (Norri 2010, ) Alaikäisen huoltaja ei voi toimia päämiehensä edunvalvojana, jos hän on esteellinen. Tällainen tilanne on esimerkiksi silloin, jos edunvalvoja ja päämies ovat molemmat saman kuolinpesän osakkaita ja on kyse osituksesta tai perinnönjaosta. Tällaisessa tilanteessa edunvalvojan ja alaikäisen pesänosakkaan edut voivat olla ristiriidassa keskenään ja alaikäiselle pesänosakkaalle on määrättävä edunvalvojan sijainen. (HolTL 2:11, Maistraatti esite, alaikäisen lapsen omaisuuden hoitaminen) Ristiriidan mahdollisuus riittää, edunvalvojan sijaista on haettava, vaikka asioista päästäisiin sopimallakin yhteisymmärrykseen. (Norri 2010, 473) Edunvalvoja ei myöskään saa edustaa päämiestään asiassa, jonka vastapuolena on esimerkiksi edunvalvojan puoliso, muuten edunvalvojalle läheinen henkilö tai muu henkilö, jota edunvalvoja myös edustaa. (HolTL 5:32, Kangas 2006, 150) Laissa on kuitenkin poikkeus, jonka mukaan jos edunvalvoja toimii useamman sisaruksen yhteisenä edunvalvojana, hän voi edustaa kaikkia päämiehiään kuolinpesässä pesän selvitysprosessin ajan. (Kangas 2006, 152) Laki sallii sisarusten yhteisen edunvalvojan myös edustaa useampaa sisarusta perinnönjaossa, mikäli heidän etunsa eivät ole ristiriidassa keskenään, eikä päämiesten etu ole ristiriidassa myöskään edunvalvojan edun kanssa. (HolTL 5:32) Useamman sisaruksen edunvalvoja voi siis edustaa kaikkia sisaruksia kuolinpesässä, mikäli hän ei ole itse kuolinpesän osakas, eikä sisarusten etujen välille synny konkreettista ristiriitaa. Tässä tapauksessa siis vasta konkreettinen eturistiriitatilanne aiheuttaa edunvalvojan esteellisyyden. (Kangas 2006, 152, Välimäki 2001, 82 83) Holhousviranomaisena maistraatti antaa tarvittaessa ohjeita ja arvioi epäselvissä tilanteissa tapauskohtaisesti, voiko lakimääräinen edunvalvoja edustaa alaikäistä kuolinpesässä vai tarvitaanko edunvalvojan sijainen.
20 Edunvalvojan sijainen Edunvalvojan sijaiselle ei ole laissa asetettu kovin tarkkoja kelpoisuusvaatimuksia. Ainoat edellytykset ovat että edunvalvojan on oltava täysivaltainen, tehtävään sopiva ja annettava tehtävän hoitoon suostumuksensa. Sopivuutta arvioitaessa on otettava huomioon esimerkiksi tehtävän laatu ja laajuus, sekä edunvalvojaksi esitetyn kokemus ja taito hoitaa vastaavia asioita. (HolTL 2:5-6) Edunvalvojalla olisi hyvä erityisesti olla kokemusta ja taitoa hoitaa taloudellisia asioita, koska edunvalvojan tehtävänä kuolinpesässä voidaan katsoa pääosin olevan päämiehen taloudellisten asioiden hoitaminen. Lisäksi edunvalvojalta vaaditaan tietty määrä sosiaalisia taitoja, jotta hän pystyy olemaan päämiehen kanssa yhteistoiminnassa. Edunvalvojan sijaiseksi voidaan määrätä myös sukulainen, ellei hän ole esteellinen, mutta tällöin olisi hyvä huomioida, että edunvalvoja saattaa joutua hoitamaan myös sellaista omaisuutta, joka on tärkeää myös päämiehen sukulaisille. Tällöin päämiehen ja suvun edut voivat olla ristiriidassa keskenään. Hyvän edunvalvojan sijaisen ominaisuuksina voidaankin pitää riippumattomuutta, asiantuntijuutta ja itsenäisyyttä, sekä sitä, että edunvalvoja tulee päämiehen kanssa hyvin toimeen. (Välimäki 2001, 59 61) Jos edunvalvojan sijaista hakee joku muu, kuin lapsen pääasiallinen huoltaja, tulee hakemus osoittaa käräjäoikeudelle. Lapsen pääasiallisen huoltajan hakiessa edunvalvojan sijaista, hakemus tulee osoittaa holhousviranomaiselle. (Koponen 2010, 26) Lapsen pääasiallisen huoltajan hakiessa edunvalvojan sijaista, hakemus edunvalvojan sijaiseksi on tehtävä kirjallisesti holhousviranomaiselle ja siihen on lisäksi liitettävä tehtävään ehdotettavan kirjallinen suostumus asiasta. Maistraatin sivuilta löytyvät valmiit lomakkeet. (Maistraatin www-sivut 2011) Edunvalvojan sijaisen tehtävät alkavat heti tuomioistuimen annettua ratkaisunsa, vaikka tuomio ei olisikaan vielä lainvoimainen. (Välimäki 2001, 64 65) Edunvalvojan sijainen edustaa päämiestä vain hänelle nimenomaisesti määrätyssä tehtävässä, eikä edunvalvojan sijaisen määrääminen lakkauta varsinaisen edunvalvojan tehtävää. Alaikäisen edunvalvoja hoitaa siis edunvalvojan sijaisen nimittämisen jälkeenkin kaikki muut edunvalvojalle kuuluvat tehtävät, lukuun ottamatta niitä joita varten sijainen on määrätty. (Kangas 2006, 154)
21 Erityisen edunvalvojan määrääminen testamentilla Testamentilla on myös mahdollista määrätä siitä, kuka hoitaa alaikäiselle perintönä tulevaa tai testamentattua omaisuutta. (HolTL 2:10.4) Testamentilla on mahdollista määrätä testamentilla saadun omaisuuden hoitajasta pidempäänkin, kuin perinnönsaajan täysi-ikäisyyteen saakka. (Norri 2010, 205) Testamentilla on mahdollista syrjäyttää alaikäisen varsinainen edunvalvoja testamentatun omaisuuden hoidosta ja määrätä varsinaisen edunvalvojan tilalle, joku toinen huolehtimaan peritystä omaisuudesta. Testamentti ei kuitenkaan yksinään anna tehtävään nimetylle henkilölle oikeutta toimia alaikäisen edunvalvojana perityn omaisuuden hoidossa, vaan tuomioistuimelle on lisäksi tehtävä hakemus erityisen edunvalvojan määräämisestä. Tuomioistuin voi vain hakemuksesta asettaa erityisen edunvalvojan. (Koponen 2010, 27) Mikäli testamentissa tehtävään nimetty henkilö täyttää edunvalvojalle asetetut kelpoisuusehdot ja edunvalvojan määräämisen voidaan katsoa olevan lapsen edun mukaista, tuomioistuimen on määrättävä testamentissa nimetty henkilö hoitamaan lapsen saamaa perintöä. (Kangas 2006, 141) Testamentissa voidaan määrätä omaisuuden hoidosta myös muulla tavalla, kuin holhoustoimilain mukaisesti. Tällöin omaisuutta hoitamaan määrätty henkilö voi toimia holhoustoimilain estämättä testamentin mukaisesti, mikäli se toteuttaa testamentin tekijän tarkoitusta. (HolTL 5:41) Lapsen huoltajilla on myös mahdollisuus testamentilla esittää toivomus siitä, kuka lapsen huoltajaksi määrätään, mikäli lapsen lakimääräiset huoltajat kuolevat, ennen kuin lapsi on täysi-ikäinen. (Norri 2010, ) Edunvalvojan tehtävät Edunvalvontaa voidaan tarvita lähinnä päämiehen huoltoon liittyvissä kysymyksissä, päämiehen taloudellisten asioiden hoidossa, päämiehen henkilökohtaisista asioista päätettäessä, sekä päämiehen puhevallan käyttämisessä viranomaisissa ja tuomioistuimissa. (Välimäki 2001, 30)
22 22 Kuolinpesässä edunvalvojan tehtävät ovat lähinnä päämiehen omaisuuteen ja taloudellisiin asioihin liittyviä tehtäviä. Holhoustoimilain mukaan edunvalvojalla onkin suoraan lain nojalla oikeus edustaa päämiestään sellaisissa oikeustoimissa, jotka koskevat päämiehen omaisuutta tai taloudellisia asioita, lukuun ottamatta sellaisia tilanteita, joissa tuomioistuin on määrännyt toisin tai jos laissa on toisin säädetty. (HolTL 5:29) Edunvalvojan on kuolinpesässä päämiestään edustaessaan haettava kuitenkin joihinkin toimiin holhousviranomaisen lupa. Tällaisia luvanvaraisia toimia ovat esimerkiksi kuolinpesän yhteishallinnosta sopiminen tai perintöosuuden luovutus päämiehen puolesta. (HolTL 5:34) Lupaa harkitessaan holhousviranomaisen on edunvalvojan mielipiteen lisäksi kuultava myös 15 vuotta täyttäneen alaikäisen omaa mielipidettä, mikäli mielipide ei muuten käy hakemusasiakirjoista ilmi tai jos se muuten on tarpeen. (HolTL 5:34, HL 3:14) Lupaa voi hakea ainoastaan edunvalvoja, joka edustaa vajaavaltaista kyseisessä asiassa. Vajaavaltaisella ei siis ole itse oikeutta hakea lupaa. Jos asiaa hoitamaan on määrätty edunvalvojan sijainen, niin myöskään varsinaisella edunvalvojalla ei ole oikeutta hakea lupaa oikeustoimeen. (Välimäki 2001, ) Holhousviranomaisen on myönnettävä lupa, mikäli toimi on päämiehen edun mukainen. (HolTL 5:35) Mikäli edunvalvoja ylittää kelpoisuutensa, ei oikeustoimi sido päämiestä. Edunvalvoja voi joutua vahingonkorvausvastuuseen ylittäessään valtuutensa. (HolTL 5:36 & 45) Edunvalvojan tehtävänä on hoitaa päämiehen omaisuutta mahdollisimman hyvin, pitää huolta päämiehen oikeuksista, sekä muutoinkin edistää hänen parastaan. Edunvalvoja voi tarvittaessa ottaa päämiehen omaisuutta hallintaansa, siltä osin kun se on tarpeellista päämiehen etujen turvaamiseksi. (HolTL 5:37) Edunvalvojan tehtävänä on säilyttää päämiehen omaisuus niin, että sen arvo säilyy mahdollisimman hyvin. (HolTL 5:39) Ennen kuin edunvalvoja tekee alaikäistä koskevia päätöksiä, hänen on kuultava myös vajaavaltaisen omaa kantaa asiaan, mikäli asiaa on pidettävänä tärkeänä ja päämies
23 23 kykenee ymmärtämään asian merkityksen. Jos kyse on edunvalvojan sijaisesta, hänen on kuultava asiassa myös alaikäisen lakimääräistä huoltajaa, ennen kuin hän tekee asiassa päätöksen. (HolTL 5:43) Edunvalvojan on laadittava omaisuusluettelo sellaisista päämiehen varoista ja veloista, jotka ovat edunvalvojan hoidettavana. Omaisuusluettelo on toimitettava kolmen kuukauden kuluessa tehtävän alkamisesta holhousviranomaiselle. Alaikäisen vanhemman ei kuitenkaan tarvitse toimittaa omaisuusluetteloa, mikäli alaikäisen omaisuuden määrä on vähäinen. (HolTL 6:48) Mikäli edunvalvonta on merkitty holhousasioiden rekisteriin, edunvalvoja on lisäksi toiminnastaan tilivelvollinen holhousviranomaiselle. Edunvalvojan tulee pitää kirjaa päämiehen raha-asioista ja toimittaa vuosittain tili maistraatille toiminnastaan. Edunvalvojan tehtävien päättyessä edunvalvojan on lisäksi annettava päätöstili. (HolTL 6:50 52) Edunvalvojalle suoritettava palkkio Alaikäisen vanhemmalla tai huoltajalla, joka toimii lapsensa edunvalvojana, on oikeus saada lapsen varoista korvaus edunvalvonnasta aiheutuneista kuluistaan. (HolTL 5:44) Alaikäiselle määrätyllä muulla edunvalvojalla on myös oikeus saada korvaus tarpeellisista kuluistaan, sekä lisäksi palkkio, jonka suuruus määräytyy edunvalvojan tehtävien laajuuden ja laadun, sekä päämiehen varallisuuden mukaan. Päämiehen tulojen vähäisyys voi kuitenkin poistaa edunvalvojan oikeuden palkkioon. (HolTL 5:44) tulee voimaan valtioneuvoston asetus, jossa on tarkemmin säädetty palkkion suuruudesta. (HolTL 5:44, HE 203/2010) Holhousviranomainen Suomessa holhousviranomaisena toimii maistraatti. Maistraatin tehtävänä on muun muassa valvoa edunvalvojien toimintaa (HolTL 6:46) ja järjestää edunvalvoja tarvit-
24 24 taessa. Lisäksi maistraatti ylläpitää valtakunnallista holhousasioiden rekisteriä, josta voi saada tarvittaessa tietoja esimerkiksi siitä, onko tietyn henkilön toimintakelpoisuutta rajoitettu. Maistraatin työntekijöillä on vaitiolovelvollisuus. (Oikeusministeriön www-sivut, esite: edunvalvojan tehtävä, Maistraatin www-sivut) Holhousasioiden rekisteri Holhousasioiden rekisteri on holhousviranomaisen ja aluehallintoviraston ylläpitämä rekisteri, jonka tarkoituksena on muun muassa helpottaa edunvalvojien toiminnan valvontaa. (HolTL 7:64) Alaikäisen edunvalvonta tulee merkitä holhousasioiden rekisteriin, jos päämies tulee osakkaaksi kuolinpesään ja hänen osuutensa jakamattoman kuolinpesän bruttovaroista ylittää euroa tai aina jos alaikäisellä on edunvalvojan hoidettavana olevaa omaisuutta yli euroa. Edunvalvonta tulee merkitä holhousasioiden rekisteriin myös, jos alaikäisen edunvalvojaksi määrätään joku muu, kuin hänen vanhempansa tai jos rekisteriin merkitsemiselle on muu perusteltu syy. (HolTL 7:65 66) Rekisteristä on mahdollista saada kaikille julkisia tietoja, kuten se onko tietty henkilö edunvalvonnassa ja kuka toimii hänen edunvalvojanaan. Pyyntöä julkisten tietojen saamiseksi ei tarvitse erikseen perustella, eikä pyynnölle ole asetettu määrämuotoa. Lisäksi päämiehellä on oikeus saada kaikki itseään koskevat rekisteriin merkityt tiedot ja edunvalvojalla on oikeus saada kaikki tiedot, jotka koskevat hänen päämiestään tai edunvalvontatehtäväänsä. (HolTL 7:67, Välimäki 2001, 127) 4 LESKEN ERITYISASEMA Avioliiton aikana kummallakin puolisolla on oikeus hallita omissa nimissään olevaa omaisuutta vapaasti, muutamaa poikkeusta lukuun ottamatta. Avio-oikeus ei siis oikeuta avioliiton aikana toisen puolison omaisuuden vallintaan. (Norri 2010, 30)
25 25 Mikäli ensiksi kuolleelta puolisolta jäi rintaperillisiä, leskellä ei perintökaaren mukaan ole perintöoikeutta. Leskellä on kuitenkin oikeus hallita vainajan jäämistöä jakamattomana, ellei rintaperillinen vaadi pesän jakoa. Hallintaoikeus ei riipu siitä, oliko aviopuolisoilla avio-oikeus toistensa omaisuuteen vai ei. Vaikka leskellä on oikeus hallita jäämistöä jakamattomana, niin hänestä ei sen perusteella tule kuolinpesän osakasta. (Aarnio & Kangas 2009, ) Mikäli puolisoilla oli avio-oikeus toistensa omaisuuteen, leski on aina silti kuolinpesän osakas ositukseen asti. Leski voi olla kuolinpesän osakkaana vielä osituksen jälkeenkin, mikäli hän on perillisen asemassa (edellyttäen ettei rintaperillisiä ole) tai mikäli hänelle on testamentattu omaisuutta. (Aarnio, Kangas & Puronen 2000, 77 78) Huomioitavaa on myös se, että jos vainajalla on takanaan aiempia avioliittoja, eikä niistä ole toimitettu todistettavasti ositusta, on vainajan entinen aviopuoliso myös kuolinpesän osakas avio-oikeuden nojalla siihen asti kunnes ositus on toimitettu. (Aarnio, Kangas & Puronen 2000, 78) Tasinkoprivilegi Tasinkoprivilegi, eli tasinkoetuoikeus tarkoittaa kuolinpesässä lesken oikeutta olla luovuttamatta omaisuuttaan kuolleen puolison perillisille. Lesken ei myöskään tarvitse luovuttaa omaisuuttaan, jos edesmenneen aviopuolison kuolinpesä asetetaan konkurssiin. (AL IV osa, 2:103) Jos leskellä on siis enemmän omaisuutta, kuin hänen aviopuolisollaan puolison kuollessa, hänen ei tarvitse luovuttaa omaisuuttaan osituksessa kuolinpesälle, ellei hän niin halua. Tasinkoprivilegillä voi olla suurta merkitystä myös rintaperillisten lakiosan arvoon. Mikäli leski on varakkaampi, kuin vainaja ja leski vetoaa tasinkoprivilegiin, on myös rintaperillisten lakiosa pienempi, kuin jos leski olisi luovuttanut tasinkoa osituksessa. (Aarnio & Kangas 2009, 834) Leski voi tasinkoetuoikeudestaan huolimatta haluta luovuttaa tasinkoa, mikäli hän ei itse tarvitse omaisuutta ja haluaa siirtää sitä esimerkiksi yhteisille rintaperillisille.
26 26 Tällainen ratkaisu voi vähentää maksettavaksi tulevan perintöveron määrää. (Norri 2010, ) Lesken oikeus hallita jäämistöä jakamattomana Leskellä on oikeus hallita vainajan jäämistöä jakamattomana, ellei testamentilla ole muuta määrätty ja elleivät rintaperilliset vaadi perinnönjakoa. Leskellä on aina kuitenkin jakovaatimuksesta huolimatta oikeus pitää hallinnassaan puolisoiden yhteisenä kotina käytetty asunto irtaimistoineen tai muu jäämistöön kuuluva kodiksi sopiva asunto, vaikka rintaperilliset tai testamentin edunsaajat vaatisivatkin jäämistön jakoa. Poikkeuksena on kuitenkin tilanne, jossa lesken omaan varallisuuteen kuuluu kodiksi sopiva asunto. (PK 3:1-1a) Lesken suojan piiriin kuuluvalla asunnon irtaimistolla tarkoitetaan vain välittömästi asumista palvelevaa irtaimistoa, kuten huonekaluja, kodinkoneita, liinavaatteita ja astioita. Esimerkiksi arvokkaita kokoelmia ei voida pitää tällaisena välittömästi asumista palvelevana irtaimistona. (Mikkola 2010, 40, HE 225/1982) Mikäli puolisoilla oli avio-oikeus toistensa omaisuuteen tai avio-oikeus oli vain toisella puolisolla, on toimitettava omaisuuden ositus sen selvittämiseksi mikä on lesken omaisuutta ja mikä vainajan jäämistöön kuuluvaa omaisuutta. Rintaperillisten oikeudet kohdistuvat siis vain vainajan jäämistöön. Rintaperillisten kannattaakin pohtia mahdollista jakovaatimusta myös siltä kannalta, että sisältyykö vainajan jäämistöön myös muuta omaisuutta, kuin lesken vähimmäissuojan piiriin kuuluvaa omaisuutta. Jos jäämistöomaisuus on vähäinen, ei jakovaatimuksen esittäminen lesken elinaikana välttämättä ole kannattavaa. (Aarnio & Kangas 2009, 115) Rintaperillisen oikeus lakiosaan on myös heikompi, kuin lesken vähimmäissuoja. Rintaperillisen on siis mahdollisuus saada lakiosansa vasta sitten, kun lesken oikeus hallita jäämistöä lakkaa, mikäli jäämistöön kuuluu vain vähimmäissuojan piiriin kuuluvaa omaisuutta. (Aarnio & Kangas 2009, 897)
27 27 Hallintaoikeuden säilyessä leskellä voi omistusoikeus kuitenkin siirtyä vainajan perillisille tai testamentin edunsaajille. Lesken on hallittava omaisuutta lain asettamien vaatimusten mukaisesti. Perintökaaressa onkin säännös, jonka mukaan lesken hallintaoikeuteen on sovellettava perintökaaren 12 luvun säännöksiä testamenttiin perustuvasta hallintaoikeudesta. (PK 3:1a.3) Leskellä on esimerkiksi oikeus saada hallinnassaan olevan omaisuuden tuotto, mutta hänellä on toisaalta velvollisuus myös vastata omaisuuden aiheuttamista tavanomaisista kustannuksista, jotka voi suorittaa omaisuudesta saatavan tuoton avulla. (PK 12:3) Useissa tapauksissa omaisuuden omistaja on kuitenkin viime kädessä vastuussa omaisuudesta aiheutuvista kustannuksista. Alaikäinen rintaperillinenkin voi siis joutua kuolinpesän osakkaana osallistumaan lesken hallinnassa olevan omaisuuden aiheuttamien kulujen kattamiseen, mikäli omistusoikeus on siirtynyt perillisille (Mikkola 2010, 41 45) Leskellä on velvollisuus pitää hallinnassaan olevasta omaisuudesta huolta ja säilyttää sitä niin, ettei sen arvo tarpeettomasti alene käyttöoikeuden vuoksi omistajan vahingoksi. (Mikkola 2010, 45) Leskellä on kuitenkin oikeus myydä hallinnassaan olevaa irtainta omaisuutta ilman rajoituksia ja antaa vuokralle sellaista omaisuutta, jota hän ei tarvitse omaan käyttöönsä. Sen sijaan kiinteää omaisuutta leskellä ei yleensä ole oikeutta myydä ilman perillisten suostumusta, ellei se ole välttämätöntä esimerkiksi lesken sairauskulujen kattamiseksi. (Norri 2010, 173) Lesken ei tietysti ole pakko käyttää hyväksi hallintaoikeuttaan, vaan hän voi luopua siitä, joko ennen perittävän kuolemaa tai sen jälkeen. Perukirjaan on kuitenkin aina liitettävä selvitys, käyttääkö leski oikeuttaan osittain tai kokonaan. (Aarnio & Kangas 2009, 117) Rekisteröidyt parisuhteet ja avoliitot Rekisteröityjen parisuhteiden solmimisen tai päättymisen oikeusvaikutukset aviovarallisuusoikeudessa ja jäämistöoikeudessa vastaavat avioliiton solmimisen ja purkautumisen oikeusvaikutuksia. Rekisteröityihin parisuhteisiin voidaan siis tässä tapauk-
28 28 sessa soveltaa samoja säännöksiä, kuin avioliiton ollessa kyseessä. (RekParL 3:8, Aarnio & Kangas 2009, 128) Avoliiton osalta noudatetaan lakia avopuolisoiden yhteistalouden purkamisesta, mikäli avoliitto on kestänyt vähintään viisi vuotta tai avopuolisoilla on yhteinen tai yhteisessä huollossa oleva lapsi. (AvoliittoL 1:1 & 3) Laissa on säädökset puolisoiden omaisuuden erottelusta, mutta samanlaisia erityisoikeuksia elossa olevalle puolisolle ei kuitenkaan lain mukaan tule, kuin jos puolisot olisivat olleet avioliitossa. Toisen avopuolison kuollessa eloonjäänyt puoliso ei peri mitään, vaan perilliset määräytyvät suoraan perintökaaren mukaan, ellei testamentilla ole muuta määrätty. Jos avopuolisoilla on yhteinen lapsi, niin lapsi perii ensiksi kuolleen avopuolison kokonaan ja eloonjäänyt avopuoliso saa pitää vain omissa nimissään olevan omaisuuden ja puolet yhteiseksi omaisuudeksi katsotusta omaisuudesta. (Norri 2010, 61 69) Avioehtosopimus Kummallakin aviopuolisoista on lain mukaan avio-oikeus toisen puolison ennen avioliittoa, tai sen aikana hankkimaan omaisuuteen. Avio-oikeus on kuitenkin mahdollista sulkea osittain tai kokonaan pois tekemällä avioehtosopimus. (Norri 2010, 42) Avioehtosopimuksen voi tehdä ennen avioliiton solmimista tai sen aikana ja sen solmiminen edellyttää molempien puolisoiden suostumusta. Avioehtosopimuksella voidaan sulkea avio-oikeus pois molemmilta osapuolilta tai vain toiselta puolisolta ja se voidaan kohdistaa joko kaikkeen omaisuuteen tai vain tiettyyn omaisuuteen. (Norri 2010, 42) Jotta avioehto olisi pätevä, on sen tekemisessä noudatettava tarkkoja muotomääräyksiä. Sopimus on esimerkiksi tehtävä kirjallisesti ja kahden esteettömän henkilön on todistettava se oikeaksi. Lisäksi avioehtosopimus on jätettävä rekisteröitäväksi maistraattiin. (Norri 2010, 43)
29 29 Avioehtosopimuksella voi olla merkittäväkin vaikutus rintaperillisten perintöosan suuruuteen. 5 PESÄNSELVITYS 5.1 Pesänselvityksen menettelytavat ja tarkoitus Perintökaaressa pesänselvityksellä tarkoitetaan kuolinpesän saattamista siihen tilaan, että se on jaettavissa, sekä jäämistöomaisuuden hallintoa. Ennen jäämistön jakoa on selvitettävä jäämistön laajuus, maksettava vainajan ja kuolinpesän velat, sekä annettava mahdollisille erityisjälkisäädösten saajille heille testamentattu omaisuus. (Aarnio & Kangas 2009, 217) Pesänselvitysvaiheessa kuolinpesän osakkaat hallitsevat jäämistöä yhdessä ja yksimielisesti. (PK 18:2) Jos pesän osakkaat eivät ole yksimielisiä päätöksenteossa tai joku pesän osakkaista on esimerkiksi vaikeasti tavoitettavissa, pesän osakkailla on mahdollisuus hakea pesänselvittäjää hoitamaan pesänselvitystä ja kuolinpesän hallintoa. (Aarnio & Kangas 2009, ) Pesänselvitysprosessi päättyy jäämistön jakoon ja perintöosuuksien luovuttamiseen perillisille. (Aarnio & Kangas 2009, 221) Pesänselvittäjä Tuomioistuin voi muun muassa kuolinpesän osakkaan hakemuksesta määrätä pesänselvittäjän, jonka hallintoon kuolinpesä siirtyy. (PK 19:1) Kun pesänselvittäjä vastaa kuolinpesästä, puhutaan kuolinpesän virallisselvityksestä. Usein pesänselvittäjä toimii myös pesänjakajana, mutta tehtävät voidaan jakaa myös eri henkilöiden kesken. (Kangas 2006, 337)
30 30 Pesänselvittäjän kelpoisuusvaatimuksena on sopivuus tehtävän hoitoon. Tuomioistuimen on varattava pesän osakkaille tilaisuus kertoa mielipiteensä hakemuksen jättämisen jälkeen. Mikäli kuolinpesän osakkaat ovat yksimielisiä siitä, kuka tehtävään tulisi valita, on tuomioistuin sidottu noudattamaan tätä mielipidettä, ellei toisenlaiselle päätökselle löydy erityisiä syitä. Pesän osakas voidaan kuitenkin määrätä pesänselvittäjäksi ainoastaan, jos sille on erityinen syy, eivätkä muut osakkaat vastusta määräämistä. (PK 19:10, Kangas 2006, 339) Mikäli kuolinpesään on määrätty pesänselvittäjä, niin kuolinpesän osakkaiden yhteishallinto päättyy, eikä heillä ole enää edes yhdessä päätäntävaltaa kuolinpesän asioihin. (Aarnio & Kangas 2009, 469) Pesänselvittäjän tehtävänä on saada kuolinpesä jakokuntoon. Pesänselvittäjän on muun muassa otettava jäämistöomaisuus haltuunsa, tehtävä sopimus velkojien kanssa, perittävä kuolinpesän saamiset ja irtisanottava tarvittaessa kuolinpesän sitoumuksia. (PK 19:12 16, Kangas 2006, ) 5.2 Alaikäiselle rintaperilliselle kuolinpesästä annettavat avustukset Leskellä, turvattomilla lapsilla ja ottolapsilla on oikeus saada kuolinpesän varoista tarvitsemansa elatus pesänselvityksen ajan. (PK 18:6) Se, mitä lapsen riittävään elatukseen sisällytetään, on määritelty laissa lapsen elatuksesta. (ElatusL 1:1) Perittävän lapsella on myös tarpeen vaatiessa oikeus saada pesän varoista avustusta kasvatusta ja koulutustaan varten, enintään siihen asti, kun lapsi täyttää 21 vuotta. Avustusta ei vähennetä perillisen perintöosasta. (PK 8:1) 5.3 Elatusapu ja kuolinpesä Mikäli perittävä oli elatusvelvollinen, niin elatusvelvollisuus päättyy perittävän kuolemaan, eikä velvollisuus maksaa elatusapua siirry kuolinpesälle. Sen sijaan perittävän maksettaviksi määrätyt erääntyneet elatusmaksut katsotaan kuolinpesän veloiksi. Mikäli perittävä on eläessään maksanut kertakaikkista elatusapua ja vaikka osa mak-